U-I-225/10
Natisni
Opravilna št.:
U-I-225/10
Datum odločitve:
11. 11. 2010
ECLI:
ECLI:SI:USRS:2010:U.I.225.10
Akt:
Pravilnik o postopku (so)financiranja in spremljanju izvajanja raziskovalne dejavnosti (Uradni list RS, št. 23/09) 23. čl., 24. čl., 26. čl. in 27. čl.
Izrek:
Zahteva za oceno ustavnosti 23., 24., 26. in 27. člena Pravilnika o postopku (so)financiranja in spremljanju izvajanja raziskovalne dejavnosti (Uradni list RS, št. 23/09) se zavrže.
Evidenčni stavek:
Ker predlagatelj ni izkazal pogoja ogroženosti pravic delavcev, ne gre za upravičenega predlagatelja v smislu enajste alineje 23.a člena Zakona o Ustavnem sodišču. Zato je Ustavno sodišče zahtevo zavrglo.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Neupravičeni predlagatelj.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Sindikat vzgoje, izobraževanja, znanosti in kulture Slovenije
Datum vloge:
12. 10. 2010
Vrsta odločitve:
sklep
Vrsta rešitve:
zavrženje
Dokument:
US29286
Dokument v PDF obliki:
U-I-225-10.pdf
127 KB
Prenesite datoteko
U-I-225/10-4
11. 11. 2010
SKLEP
Ustavno sodišče je v postopku za oceno ustavnosti, začetem z zahtevo Sindikata vzgoje, izobraževanja, znanosti in kulture Slovenije, ki ga zastopa Odvetniška družba Čeferin, o. p., d. o. o., na seji 11. novembra 2010
sklenilo:
Zahteva za oceno ustavnosti 23., 24., 26. in 27. člena Pravilnika o postopku (so)financiranja in spremljanju izvajanja raziskovalne dejavnosti (Uradni list RS, št. 23/09) se zavrže.
Obrazložitev
1. Predlagatelj izpodbija 23., 24., 26. in 27. člen Pravilnika o postopku (so)financiranja in spremljanju izvajanja raziskovalne dejavnosti (v nadaljevanju Pravilnik). Zatrjuje njihovo neskladje s členi 2, 22, 25, 58 in 59 Ustave. Navaja, da so z izpodbijanim predpisom ogrožene pravice večjega števila delavcev, ki so njegovi člani.
2. Na podlagi enajste alineje 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) lahko vloži zahtevo za presojo ustavnosti in zakonitosti predpisa ali splošnega akta, izdanega za izvrševanje javnih pooblastil, reprezentativni sindikat za območje države za posamezno dejavnost ali poklic, če so ogrožene pravice delavcev.
3. Pravilnik določa postopek za izbor prijav za (so)financiranje dejavnosti, programov in raziskovalnih projektov oziroma izbor prejemnikov proračunskih sredstev ter spremljanje izvajanja raziskovalne dejavnosti (prvi odstavek 1. člena Pravilnika). Izpodbijane določbe po vsebini ne posegajo v delovnopravni in s tem povezan socialni položaj delavcev, ki so člani sindikata. Zato z njimi niso ogrožene pravice delavcev. Ker torej predlagatelj ni izkazal pogoja ogroženosti pravic delavcev, ne gre za upravičenega predlagatelja v smislu enajste alineje 23.a člena ZUstS. Zato je Ustavno sodišče zahtevo zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik